Venstre siger nej til e-valg - lovforslaget falder

Venstre har belsuttet at stemme nej til lovforslag L 132 om forsøg med e-valg. Dermed kan regeringen ikke samle flertal for loven.

Det blev et nej til e-valgs-forsøg efter lange overvejelser hos Venstre. Og dermed falder lovforslag L 132 om forsøg med e-valg med et brag.

»Vi har igennem flere uger været ude at tale med et hav af folk. På jeres (Version2, red.) høring, kommunaludvalgets høring og i andre sammenhænge. Og jeg må bare konkludere, at der er alt for stor tvivl om, om man kan lave et system, der er sikkert nok,« siger Michael Aastrup Jensen, it-ordfører for Venstre, til Version2.

Enhedslisten, Dansk Folkeparti og de Konservative har allerede sagt nej til e-valgs-loven, og med Venstres beslutning er det nu ikke muligt for regeringen at samle flertal for loven. Normal procedure er derfor, at lovforslaget vil blive trukket tilbage.

Det var især bekymringer om sikkerhed og tillid til valget, som fik Venstre til at vende tommelfingeren nedad.

»Der er spørgsmålet om den faktiske sikkerhed, hvor flere har rejst tvivl om, om sådan et system kan hackes, og om man kan sikre, at stemmerne registreres korrekt. Men så er der også tillid og gennemskueligheden til valget. Hvis der kan drages tvivl om valgets resultat, vil vælgerne miste tilliden til valget, og det må ikke ske,« siger Michael Aastrup Jensen.

Et af de primære argumenter for at begynde bindende forsøg med e-valg har været hensynet til handicappede, hvor for eksempel blinde i dag ikke har stemmehemmelighed. Med e-valg kunne de få hjælp til oplæsning af kandidater og dermed selv stemme, har regeringen anført. Men der er mange andre måder at hjælpe handicappede på end at indføre e-valg for alle, mener blandt andet Enhedslisten, som nu arbejder på et nyt forslag, der kan hjælpe denne gruppe.

Og den idé er Venstre med på, lyder det fra it-ordføreren, som støtter op om Enhedslistens beslutningsforslag.

Version2 følger op på sagen.